
RĪGAS VALSTSPILSĒTAS PAŠVALDĪBA

Rātslaukums 1, Rīga, LV-1050, tālrunis 67012222, e-pasts: riga@riga.lv

RĪKOJUMS

Rīgā

	01.06.2026.
	
	Nr. RD-26-196-ir


	Par satiksmi Albānijas Republikas parlamenta priekšsēdētāja vizītes laikā Latvijas Republikā


Saskaņā ar Ministru kabineta 19.01.2016. noteikumu Nr. 42 “Kārtība, kādā aizliedzama vai ierobežojama satiksme” 2.8., 3.2. apakšpunktu un 9. punktu, Rīgas domes 30.08.2023. saistošo noteikumu Nr. RD-23-235-sn “Rīgas valstspilsētas pašvaldības nolikums” 37.6.12. apakšpunktu, sakarā ar Albānijas Republikas parlamenta priekšsēdētāja Niko Peļeši (Niko Peleshi) oficiālo vizīti Latvijas Republikā 02.06.2026. un 03.06.2026., ņemot vērā Valsts drošības dienesta vēstuli:

1. Noteikt, ka:

1.1. no 02.06.2026. plkst. 18.00 līdz 03.06.2026. plkst. 10.00 tiks aizliegta transportlīdzekļu (izņemot operatīvo transportu, diplomātiskā korpusa transportlīdzekļus un transportlīdzekļus ar speciālām caurlaidēm, kuras izsniegtas Valsts drošības dienestā) apstāšanās un stāvēšana Raiņa bulvārī, pie ēkas Raiņa bulvārī 5/6, kā arī nepieciešamības gadījumā minētajā vietā atstātie transportlīdzekļi tiks pārvietoti uz citu stāvēšanai atļautu vietu;

1.2. 02.06.2026. un 03.06.2026. nepieciešamības gadījumā tiks ierobežota vai īslaicīgi slēgta transportlīdzekļu (izņemot operatīvo transportu, diplomātiskā korpusa transportlīdzekļus un Valsts drošības dienesta transportlīdzekļus) satiksme un gājēju, elektroskrejriteņu, velorikšu un velosipēdu kustība:

1.2.1. pie ēkas Raiņa bulvārī 5/6;

1.2.2. pie ēkas Doma laukumā 1;

1.2.3. pie ēkām Jēkaba ielā 11 un Jēkaba ielā 10/12;
1.2.4. Latviešu strēlnieku laukumā, Rātslaukumā un pie ēkas Latviešu strēlnieku laukumā 1;
1.2.5. pie ēkas Brīvības bulvārī 36;

1.2.6. Aspazijas bulvārī un Zigfrīda Annas Meierovica bulvārī pie Brīvības pieminekļa laukuma un Brīvības pieminekļa laukumā;

1.3. sabiedriskā transporta satiksme un gājēju kustība pie delegācijas pārstāvju apmeklējamiem objektiem tiks regulēta atbilstoši nepieciešamībai.

2. Par vizītes norisi atbilstoši savai kompetencei ir atbildīgs Valsts drošības dienests (tālrunis 67208995).

3. Rīgas valstspilsētas pašvaldības policijai sadarbībā ar Valsts policijas Rīgas reģiona pārvaldi:

3.1. aizliegt transportlīdzekļu (izņemot operatīvo transportu, diplomātiskā korpusa transportlīdzekļus un transportlīdzekļus ar speciālām caurlaidēm, kuras izsniegtas Valsts drošības dienestā) apstāšanos un stāvēšanu 1.1. apakšpunktā minētajās vietās norādītajā laikā, kā arī nepieciešamības gadījumā pieprasīt sabiedrībai ar ierobežotu atbildību “A.K.7” nodrošināt autoevakuatorus un pārvietot atstātos transportlīdzekļus uz citu stāvēšanai atļautu vietu;

3.2. nodrošināt sabiedrisko kārtību 1. punktā minētajās vietās norādītajā laikā.

4. Ņemt vērā, ka Valsts policijas Rīgas reģiona pārvalde nodrošinās delegācijas pārstāvju autotransporta kolonnas piebraukšanu pie apmeklējamiem objektiem un nodrošinās ceļu satiksmes drošību un sabiedrisko kārtību vizītes norises vietās norādītajā laikā, kā arī nepieciešamības gadījumā regulēs vai ierobežos transportlīdzekļu satiksmi un gājēju kustību saskaņā ar Valsts drošības dienesta norādījumiem.

5. Ņemt vērā, ka ārvalstu amatpersonu vizītes organizatore – Latvijas Republikas Saeima veiks norēķinus ar:

5.1. sabiedrību ar ierobežotu atbildību “RĪGAS LUKSOFORS” par 7. punktā minētajiem pakalpojumiem;

5.2. sabiedrību ar ierobežotu atbildību “A.K.7” par 6. punktā minētajiem pakalpojumiem.
6. Sabiedrībai ar ierobežotu atbildību “A.K.7” nodrošināt autoevakuatorus 1.1. apakšpunktā minētajās vietās norādītajā laikā un pēc Rīgas valstspilsētas pašvaldības policijas vai Valsts policijas Rīgas reģiona pārvaldes pieprasījuma.

7. Sabiedrībai ar ierobežotu atbildību “RĪGAS LUKSOFORS” nodrošināt satiksmes organizācijas tehnisko līdzekļu izvietošanu saskaņā ar satiksmes organizācijas shēmām un pēc Valsts policijas Rīgas reģiona pārvaldes un Rīgas valstspilsētas pašvaldības policijas norādījumiem.

8. Rīgas valstspilsētas pašvaldības Centrālās administrācijas Komunikācijas pārvaldei:

8.1. nodrošināt informācijas par izmaiņām transportlīdzekļu satiksmē Albānijas Republikas parlamenta priekšsēdētāja vizītes laikā publiskošanu Rīgas valstspilsētas pašvaldības komunikācijas kanālu resursos;

8.2. publicēt rīkojumu Rīgas valstspilsētas pašvaldības oficiālajā tīmekļvietnē www.riga.lv.

